Papersnake/gushiwen huggingface dataset:
赠宝藏老道源
楼钥（宋代）

骨相昂藏涧底松，平生禅窟尽从容。
几年大隐清晖阁，今日来瞻独秀峰。
打破画瓶无罣碍，大开饭店喜迎逢。
今朝且逐征途去，何日重来听晓钟。
题黄夫人寄升庵诗后
钮汝骐（清代）

猜忌君臣际，乖离夫妇间。百年悲死别，两地梦生还。

市上簪花髻，闺中损玉颜。至今传锦字，流唱满南蛮。
六十六
八居易（唐代）

病知心力减，老觉光阴速。五十八归来，今年六十六。

鬓丝千万八，池草八九绿。童稚尽成人，园林半乔木。

看山倚高石，引水穿深竹。虽有潺湲声，至今听未足。
重游东林
董嗣杲（宋代）

溪水涵天影，山云趁屐声。
信缘重一到，流梦入三生。
瀑势翻空远，林阴障雨平。
炉峰闲览胜，思附远公名。
赠歌人（一作赠佳人）
武元衡（唐代）

林莺一哢四时春，蝉翼罗衣白玉人。

曾逐使君歌舞地，清声长啸翠眉颦。
青玉案（用贺方回韵）
程垓（宋代）

宝林岩畔凌云路。记藉草、寻梅去。咏绿书红知几度。行云归后，去云遮断，寂寞人何处。

一声长笛江天暮。别后谁吟倚楼句。匀面照溪心已许。欲凭锦字，写人愁去，生怕梨花雨。
弟观为众奉里神于丹山僧舍有五绝因趁韵
陈著（宋代）

一入丹崖第一坳，幽然此意已有巢。
吸泉煮茗濡吟吻，洗尽人閒血肉庖。
十月
陈与义（宋代）

十月天公作许悲，负霜鸿雁不停飞。莽连万里云一去，红尽千林秋径归。

病夫搜句了节序，小斋焚香无是非。睡过三冬莫开户，北风不贷芰荷衣。
鹧鸪天·镂玉裁琼莫比香
赵长卿（宋代）

镂玉裁琼莫比香。娉婷枝上殢春光。风流别有千般韵，割舍昏沈入醉乡。蜂共蝶，尽乾忙。檀心知未肯寻常。从来诗苦人消瘦，乞与幽窗富锦囊。
苦益菜 其三
韩淲（宋代）

荠甘荼苦本难齐，苦尽甘回信不迷。日日晓凉和露采，山间寻得便提携。
立春
文天祥（宋代）

无限斜阳故国愁，朔风吹马上幽州。
天翻地覆三生劫，岁晚江空万里囚。
烈士丧元端不惜，达人知命复何忧。
只应四十三年死，两度无端见土牛。
和人乞朱樱十首
廖行之（宋代）

侯门珍膳诧猩唇，肉食愚哉鄙若人。
安得頳珠洗荤濁，骊龙方寐讵非真。
青玉案（次了翁韵）
杨无咎（宋代）

奇葩珍树丛丛绕。望仙隐、蓬莱小。前枕湖光秋色晓。荷花今岁，小如人意，不逐西风老。

霞觞献寿频频倒。瑞霭浮空凝不扫。定自日边飞诏早。芝庭呈秀，桂宫得意，更看明年好。
题高彦敬树石图
赵孟頫（元代）

乔林动秋风，索索叶自语。堂堂侍郎公，高怀政如许。
宝云庵戒师
洪咨夔（宋代）

钟山好住苦弗住，驮岭难居真欲居。出地入天须任我，来今去欲不关渠。

万由旬上起肤寸，一刹那间弥太虚。识得鬘华云体段，妙高高处坐如如。
送都属八舍弟桂林买马一首
苏籀（宋代）

夷德贪婪汉财贿，莫惜金多能使鬼。
喷玉难拘伏淑式，上驷超摇献天子。
子今叱双湘南裔，桂岭下下复高高，
鸟惊兽骇征人喟。当官官事从容理，
思马斯臧由此始。雷尾风騣未平齿，
绝壑踔山如历块。执驱效牵髯校尉，
槽枥经由书殿最。谢公总统修戎备，
二柄德刑兼两寄。不矜吾党愈推能，
宵旰潜心活国计。杂沓英豪乘虎骑，
日闢神州一百里。
得告赴洛展省松楸往还寓宿于阳翟程密学新第因成四十言寄高阳
文彦博（宋代）

公临赵北际，宅据许西偏。来往由通德，逢迎阻见贤。

嵩高当牖外，颍树出墙颠。信宿依华荫，身居贺燕前。
宫桑闻北郊亲蚕赋 其一
黄佐（明代）

有菀宫桑，遵彼郊场。其叶扬扬，仓庚载鸣。扤扤条肄，乃集乃翔。
用一代不数人百年能几见为韵诗赋十章呈陈君
赵蕃（宋代）

东南固多贤，莫与永嘉匹。
王郑已骑鲸，辈流公第一。
句
元绛（宋代）

五蓂开端荚，百草斗香苕。
寄临川亲旧十首意到辄书不复次序 其四
吕本中（宋代）

故人自失嵇中散，疾病衰颓转不堪。犹喜闲居有贤弟，且随长铗住江南。
山行行歌十首
周文璞（宋代）

虫蛀黄连彻夜焚，秦谣楚诵少人闻。
近前欲问新宫信，鹤带灵芝入暮云。
次韵和梁才甫上元诗二首 其一
王安中（宋代）

雪夕张灯白昼同，坐知酒价长新丰。月来方丈三山外，春在元新十乘中。

玉塞已传台衮拜，火城先看相家风。公归端是千年鹤，回首鹓行一梦空。
世弼惠诗求舜泉辄欲以长安酥共泛一杯次韵戏
黄庭坚（宋代）

寒齑薄饭留佳客，蠹简残编作近邻。
避地梁鸿真好学，著书扬子未全贫。
玉酥链得三危露，石火烧成一片春。
沙鼎探汤供卯饮，不忧问字绝无人。
南天竺花
杨巽斋（宋代）

花发朱明雨后天，结成红颗更轻圆。
人间热恼谁医得，正要清香净业缘。
清远店
范成大（宋代）

女僮流汗逐毡軿，云在淮乡有父兄。
屠婢杀奴官不问，大书黥面罚犹轻。
款歌
顾瑛（元代）

金杯素手玉婵娟，照见青天月子圆。
锦筝弹尽鸳鸯曲，都在秋风十四弦。
澌澌水
陈岩（宋代）

危柱抨抨曳素丝，水声还解发天机。
风来未定风还住，恍讶山中鼓瑟希。
禾稼在野人有更生之望喜而赋此 其一
朱浙（明代）

万室如悬磬，盻盻望早秋。皇天亦悔祸，雨匀风力柔。

虹霓不为亦，嘉种满南畴。老农欣见之，庶宽饥渴忧。

脱粟幸一饱，甘脆吾何求。
次韵王侍郎上都见寄
薛玄曦（元代）

滦水东风净物华，石鳌峰下驻仙车。清明草检归黄阁，胜日开筵近紫霞。

万户砧声闻别馆，九天秋色落谁家？仙郎赋罢长回首，南去还乘八月槎。
常乐里闲居偶题十六韵兼寄刘十五公舆王十…时为校书郎
白居易（唐代）

帝都名利场，鸡鸣无安居。独有懒慢者，日高头未梳。

工拙性不同，进退迹遂殊。幸逢太平代，天子好文儒。

小才难大用，典校在秘书。三旬两入省，因得养顽疏。

茅屋四五间，一马二仆夫。俸钱万六千，月给亦有馀。

既无衣食牵，亦少人事拘。遂使少年心，日日常晏如。

勿言无知己，躁静各有徒。兰台七八人，出处与之俱。

旬时阻谈笑，旦夕望轩车。谁能雠校闲，解带卧吾庐。

窗前有竹玩，门处有酒酤。何以待君子，数竿对一壶。
秋日即事三首
张耒（宋代）

支离卧病不知秋，暑退初惊大火流。
蟋蟀知时鸣近壁，银河照夜直当楼。
金陵会月
王珪（宋代）

疏飒水风起，此宵何太清。
危楼人未下，独树鸟频惊。
寒漏三更急，秋江万里横。
凄然六朝恨，依旧照空城。
问太虚
陈藻（宋代）

生前百事无如意，死后浮名总是空。
刚把穷愁作题目，哦诗不要晚年工。
和简叔
孙应时（宋代）

乳燕鸣鸠恼醉眠，起临芳草思芊绵。
花残柳暗春归日，云薄风轻雨后天。
酒户已缘愁顿减，诗坛宁复勇争先。
只因归老渔樵舍，不梦佳人玳瑁筵。
颂石头和尚草庵歌
释印肃（宋代）

中下闻之必生怪，泥有著无生死快。
改头换面者还来，历劫茫茫虚受罪。
有赠鹿忽生麛承刘学录惠诗以韵谢之
陈宓（宋代）

麀鹿方辞赠，秋来忽有麛。暂能娱市隐，终遣傍云栖。

幽事渔樵诧，佳篇李杜齐。行看双挺角，未羡骇群鸡。
石门道上作
如松（清代）

正月石门道，风梳四野云。水光冰间断，山翠雪平分。

远烧明林麓，寒吹失夕曛。垂鞭嘱花柳，不日自芳芬。
池上木芙蓉欲开述兴二首
张镃（宋代）

芙蓉环望压波明，燕尾舟从绿处撑。
待得花成红沓堕，老夫天地锦纵横。
赠术者王髯
释永颐（宋代）

王君僧服而胡须，赠我手写千隶书。
秦汉古法沦俗笑，钟王秘刻藏绮疏。
君游市俗谁问此，我好奇古贫无余。
间来古寺看画壁，醉去野店烹寒鱼。
击竹有时谈九命，无钱踏雪走千墟。
问君几晚君何如，家有老婢归田庐。
送僧
释道昌（宋代）

扫尽诸方路布禅，到头窠臼落雁边。
台盘角畔重牛起，万里神光顶后全。
出留守府之东游李相园赵令竹林观楚家桂树余去岁数从元献公为此行作三绝句以道悲怆之意 其三
韩维（宋代）

曾陪樽酒咏芳丛，今日迟留意不同。红萼似知人惨淡，乱随清泪落春风。
客怀
马定国（金朝）

结发游荆楚，劳心惜寸阴。
草长春径窄，花落晓烟深。
谷旱惟祈雨，年饥不问金。
三齐虽淡薄，留此亦何心。
题梅坛
王伯范（宋代）

朝喑仗马夕笺天，汉事于今已几年。一片孤忠应尚在，定须耿耿斗牛边。
晓醒追思夜来句四首
白玉蟾（宋代）

孤梦归从偃月城，清寒入骨倚危亭。
雪花散作杨花片，酒色酤来竹叶青。
余去年寄前诗今再过其地而彦征已卒用前韵书驿壁
汪藻（宋代）

年少岂知身世浮，心期同老故山秋。谁教玉树埋黄壤，不许鸰原到白头。

鼎鼎百年皆梦幻，悠悠万事判穷愁。当时鸿雁书来处，今日飘然成独游。
夔州重阳
陆游（宋代）

夔州鼓角晚凄悲，恰是幽窗睡起时。
但忆社醅挼菊蕊，敢希朝士赐萸枝。
山川信美吾庐远，天地无情客鬓衰。
佳日掩门君莫笑，病来纱帽不禁吹。
次韵斯远折梅之作
赵蕃（宋代）

春归寂寞谁与传，梅开年后并腊前。
江南此物处处有，不论水际仍山颠。
为之著句道所以，点检败箧曾年年。
七言五字古复律，非独爱渠还自怜。
见君新就之长篇，有如潢潦投清涟。
俗间比拟不足道，老大更争儿女妍。
山行蜡屐要上下，水泛艇子思延缘。
岂惟病思待一洗，直恐高致成轻捐。
定逢缟衣露皎洁，仍听翠羽啁清圆。
赋成从使笔并秃，饮隽更须瓶屡眠。
初归镜中寄陈端公
方干（唐代）

去岁离家今岁归，孤帆梦向鸟前飞。必知芦笋侵沙井，

兼被藤花占石矶。云岛采茶常失路，雪龛中酒不关扉。

故交若问逍遥事，玄冕何曾胜苇衣。
郭熙画图四咏 冬云密雪
曾丰（宋代）

湖玉幻山浊界，羞将遮肉眼，清都赢得破天颜。

公收点墨轻丸玫，燠馆凉台侑诗酒。肆观群有抱寒根，似我身心退闲后。
次韵袁司理送行三首
陈著（宋代）

别友相逢情最好，相逢还别若为情。
看君腾踏飞黄去，记取清镫影里盟。
袭美见题郊居十首因次韵酬之以伸荣谢 其四
陆龟蒙（唐代）

故山空自掷，当路竟谁知。祗有经时策，全无养拙资。

病深怜灸客，炊晚信樵儿。谩欲陈风俗，周官未采诗。
鹧鸪天
李处全（宋代）

缥缈危楼百尺雄。淡烟疏雨暗帘栊。偶妨清赏中秋夕，为忆名帘玉局翁。

贤达意，古今同。凉天佳月曾相逢。老蟾一跃三千丈，却唤＿娥驾阆风。
颂古一○一首 其九
释子淳（宋代）

王鞭高举击金门，引出珊瑚价莫论。回古轮王全意气，不彰宝印自然尊。
咏史示儿 其二
王弘诲（明代）

亲亲之谓仁，敬长之谓义。仁义本并行，夷齐则皆是。

学夷曰从父，学齐曰尊君。君父各有当，情理贵无愆。

所以民无称，仲尼谓至德。亶父岂不慈，伯季亦奚择。

大人有不为，义在无信果。正名岂为迂，言行必求可。

至理谅斯在，明训炳丹青。归求有馀师，箪豆戒徇名。
西湖闲望
梅尧臣（宋代）

夏景已多趣，湖边日更佳。
园葵杂红紫，岸柳自欹斜。
雨气收林表，城阴接水涯。
爱闲输白鸟，尽日立汀沙。
重阳前二日东冈人来约登高之处诗以报之
王鏊（明代）

风风雨雨重阳近，肯向东篱漫举杯。阙下每叨黄纸问，林间还喜白衣来。

五湖烟月容兼管，百岁风光许独陪。老眼欲舒何处好，与君携酒上崔嵬。
醉中闻甘州
薛逢（唐代）

老听笙歌亦解愁，醉中因遣合甘州。行追赤岭千山外，

坐想黄河一曲流。日暮岂堪征妇怨，路傍能结旅人愁。

左绵刺史心先死，泪满朱弦催白头。
荷花
杨巽斋（宋代）

翠盖红幢耀日鲜，西湖佳丽会群仙。
波平十里铺云锦，风度清香趁画船。
逢江客问南中故人因以诗寄
司空曙（唐代）

南客何时去，相逢问故人。望乡空泪落，嗜酒转家贫。

疏懒辞微禄，东西任老身。上楼多看月，临水共伤春。

五柳终期隐，双鸥自可亲。应怜折腰吏，冉冉在风尘。
拈句为玄象上人
何吾驺（明代）

蕤宾有跃铁，枯铜发逸响。夙因固甚微，握手动前想。

冥濛千载间，解衣认指掌。屡劫昧尘沙，真形宁有两。

偶展白也诗，至人洞玄象。无心道自尊，揽镜照孤尚。

一语发心花，空即是色相。
晋四厢乐歌三首 其三 食举乐东西厢歌
佚名（魏晋）

煌煌七曜，重明交畅。我有嘉宾，是应是贶。邦政既图，接以大飨。

人之好我，式遵德让。宾之初筵，蔼蔼济济。既朝乃宴，以洽百礼。

颁以位叙，或廷或陛。登傧台叟，亦有兄弟。胥子陪寮，宪兹度楷。

观颐养正，降福孔偕。昔我三后，大业是维。今我圣皇，焜耀前晖。

奕世重规，明照九畿。思辑用光，时罔有违。陟禹之迹，莫不来威。

天被显禄，福履是绥。赫矣太祖，克广明德。廓开宇宙，正世立则。

变化不经，民无瑕慝。创业垂统，兆我晋国。列文伯考，时惟帝景。

夷险平乱，威而不猛。御衡不迷，皇涂焕炳。七德咸宣，其宁惟水。

猗欤盛欤，先皇圣文。则天作孚，大哉为君。慎徽五典，帝载是勤。

文武发挥，茂建嘉勋。修已济治，民用宁殷。怀远烛幽，玄教氛氲。

善世不伐，服事三分。德博化隆，道冒无垠。隆化洋洋，帝命溥将。

登我晋道，越惟圣皇。龙飞革运，临焘八荒。睿哲钦明，配踪虞唐。

封建厥福，骏发其祥。三朝习吉，终然允臧。其臧惟何，总彼万方。

元侯列辟，四狱蕃王。时见世享，率兹有常。旅揖在庭，嘉客在堂。

宋卫既臻，陈留山阳。我有宾使，观国之光。贡贤纳计，献璧奉璋。

保佑命之，申锡无疆。振鹭于飞，鸿渐其翼。京邑穆穆，四方是式。

无竞惟人，王纲允敕。君子来朝，言观其极。翼翼大君，民之攸暨。

信理天工，惠康不匮。将远不仁，训以淳粹。幽明有伦，俊乂在位。

九族既睦，庶邦顺比。开元布宪，四海鳞萃。协时正统，殊涂同致。

厚德载物，灵心隆贵。敷奏谠言，纳以无讳。树之典象，诲之义类。

上教如风，下应如卉。一人有庆，群萌以遂。我后宴喜，令问不坠。

既宴既喜，翕是万邦。礼仪卒度，物有其容。晰晰庭燎，喤喤鼓钟。

笙磬咏德，万舞象功。八音克谐，俗易化从。其和如乐，庶品时邕。

时邕斌斌，六合同尘。往我祖宣，威静殊邻。首定荆楚，遂平燕秦。

亹亹文皇，迈德流仁。爰造草昧，应乾顺民。灵瑞告符，休徵响震。

天地弗违，以和神人。既戡庸蜀，吴会是宾。肃慎率职，楛矢来陈。

韩濊进乐，均协清钧。西旅献獒，扶南效珍。蛮裔重译，玄齿文身。

我皇抚之，景命惟新。愔愔嘉会，有闻无声。清酤既奠，笾豆既馨。

礼充乐备，箫韶九成。恺乐饮酒，酣而不盈。率土欢豫，邦国以宁。

王猷允塞，万载无倾。
题梅花雪屋图
王言（清代）

昨宵梦踏孤山雪，千树万树梅花白。蓬莱仙人招我诗，飞身直入巢居室。

嚼雪吟梅字字香，香沁入脾冰濯魄。醒来齿颊余清芬，陡展君图惊咄咄。

分明画境即梦境，图中风景皆亲历。君家居近洪崖山，诛茅编作诗人宅。

傍宅梅花千万株，雪夜论诗花四壁。我不能诗但爱梅，梦魂时绕西陵驿。

君今蹑蹻亦天涯，相逢同人梁园客。谈到家山应黯然，辜负梅花冻封雪。

君图亦非梦游看，梦固非真图亦失。是图是梦两不分，世事何曾容著迹。

不如拉君同作西湖游，断桥残雪孤山梅。君哦诗，我衔杯，君诗不成我以斗酒催。

洪崖笑拍林逋回，藐姑仙人促膝陪，梅花雪花卷作琼瑶堆。
颂古九首
释思岳（宋代）

无根树子一株，山翁不费诛锄。
鎚碎千年桃核，不须缘木求鱼。
钱清王千里得王大令保母砖刻为赋长句
楼钥（宋代）

书家千载称兰亭，兰亭真迹藏昭陵。
只今定本夸第一，贞观临写镌瑶琼。
黄閍冈下得宝墨，古人烧砖坚於石。
大令亲书保母铭，况是当时晋人刻。
砖虽破裂文多全，妙画远过兰亭镌。
其间曲水悲夫字，駸駸欲度骅骝前。
我家阿连缚虎手，更得退堂方外友。
王君系出三槐家，参坐会文真耐久。
田丁初来献小砚，寻见津津若微溜。
细看背刻晋献之，永和仿佛在旁右。
亟访田家叩所从，始知墓崩随意取。
大砖支床得前段，掀倒浮屠全尾首。
字为十行行十二，百十有七二字漏。
交螭方壶不复见，贞石摧藏松亦朽。
我得此碑喜不寐，摩挲三叹叹未有。
兴宁甲子十四周，更阅三年仍乙丑。
若非洞晓未来数，安知八百余年后。
坡翁应未见此志，金蝉之铭何绝类。
又知文章有暗合，智谋所见略相似。
二王遗踪无所遗，谁知地下此段奇。
三君共为成胜事，至宝呈露端有时。
越山盘屈献与羲，付与耳孙世守之。
烦君更为护幽竁，或恐意如犹有如。
医无闾行赠吕湛溪太仆
王立道（明代）

医无闾，其山乃在幽州之阻、辽水之涯，盘纡峍屼几千仞，岿然上与北极通精光。

羲和望舒坐自诎，麾使日月东南骧。忆昔康回怒倾地，此山自有神灵屃。

至今天险压秦关，河山百二誇幽冀。圣王一出洗戈鋋，草木光华非昔年。

直使屯田通韎𩏌，还看勒石拟燕然。由来此地育龙媒，伏枥駉駉俶傥才。

渥产尽惭称汗血，宛驹翻自愧驽骀。沙苑云群亘千里，况有边庭岁开市。

帝念谁为景顺俦，特遣君行按东鄙。嗟君裔本出非熊，坐语能教凡马空。

王良已去伯乐死，可怜騕袅嘶长风。近传乐府歌天马，知君自是应图者。

骏骨已见千金收，肯使真龙弃中野。
悲士不遇赋
司马迁（两汉）

悲夫！士生之不辰，愧顾影而独存。恒克己而复礼，惧志行而无闻。谅才韪而世戾，将逮死而长勤。虽有形而不彰，徒有能而不陈。何穷达之易惑，信美恶之难分。时悠悠而荡荡，将遂屈而不伸。

使公于公者，彼我同兮；私于私者，自相悲兮。天道微哉，吁嗟阔兮；人理显然，相倾夺兮。好生恶死，才之鄙也；好贵夷贱，哲之乱也。炤炤洞达，胸中豁也；昏昏罔觉，内生毒也。

我之心矣，哲已能忖；我之言矣，哲已能选。没世无闻，古人唯耻；朝闻夕死，孰云其否！逆顺还周，乍没乍起。理不可据，智不可恃。无造福先，无触祸始。委之自然，终归一矣！
偶句足成有怀山中诸友
王余佑（清代）

云树千层水一湾，幽人此际好闲闲。钓矶坐去携残卷，樵斧腰来耐远山。

宁子不离牛口下，石生何事马蹄闲。总无长统良田乐丘，壑生涯足闭关。
即事 其二
梁炫（明代）

难凭结谊定黄金，一日须教一日新。用尽黄金便疏索，白头还是陌头人。
国一见代宗来起立
释了惠（宋代）

立在威仪外，全身在裹头。
重重赐龙袖，难掩面门羞。
上李大参
度正（宋代）

坐对江山古与稽，熏炉一线入云霓。
闻思草木忧春雨，轸念桑麻病夏畦。
有美荇蓠泥不滓，无言桃李下成蹊。
青天莹彻明如鉴，下照毫厘自不迷。
诗三百三首 其八十五
寒山（唐代）

多少般数人，百计求名利。心贪觅荣华，经营图富贵。

心未片时歇，奔突如烟气。家眷实团圆，一呼百诺至。

不过七十年，冰消瓦解置。死了万事休，谁人承后嗣。

水浸泥弹丸，方知无意智。
声声慢 雪珠
易顺鼎（清代）

欬玉因风，跳珠似雨，骊宫舞碎珊瑚。窜入花丛，催他蝶梦红枯。

潇林又闻闹竹，怕湘妃冰绿单肤。沉吟久，怎钗梁敲断，消息都无。

依约乌篷密响，恰此身飘泊，如傍菰蒲。冷晕摇青，逼成灯影模糊。

空庭一声一点，算个侬心上秋余。还愁是，打妆楼帘眼太疏。
春词
卢纶（唐代）

北苑罗裙带，尘衢锦绣鞋。
醉眠芳树下，半被落花埋。
中岩十八咏·盘陀石
晁公溯（宋代）

飞廉日扫除，预知尊者过。
不令有尘垢，污此石盘陀。
次韵朱牧乐圃宴有感
朱长文（宋代）

窃禄都无簿领迷，得钱邀客手频携。
春来佳景回三径，雪后晴波满一溪。
岁月易凋青鬓色，尘埃难上白云梯。
烦君枉驾惭荒萦，空种梧桐待凤栖。
相逢狭路间
李德林（隋代）

天衢号九经，冠盖恒纵横。
忽逢怀刺客，相寻欲逐名。
我住河阳浦，开门望帝城。
金台远犹出，玉观夜恒明。
筵羞太官膳，酒酿步兵营。
悬床接高十，隔帐授诸生。
流水琴前韵，飞尘歌后轻。
大子难为弟，中子难为兄。
小子轻财利，实见陶朱情。
龙轩照人转，骥马嘘天明。
入门俱有说，至道胜金籝。
出门会亲友，天官奏德星。
大妇训端木，中妇训刘灵。
小妇南山下，击缶和秦筝。
群宾莫有戏，灯来告绝缨。
古意论交
李咸用（唐代）

择友如淘金，沙尽不得宝。结交如乾银，产竭不成道。

我生四十年，相识苦草草。多为势利朋，少有岁寒操。

通财能几何，闻善宁相告。茫然同夜行，中路自不保。

常恐管鲍情，参差忽终老。今来既见君，青天无片云。

语直瑟弦急，行高山桂芬。约我为交友，不觉心醺醺。

见义必许死，临危当指囷。无令后世士，重广孝标文。
南庄八景为孙封君题八首 其二 活水源头
潘希曾（明代）

地脉回沧海，源头泻碧山。滔滔长此水，谁解洗尘颜。
叶少保挽词六首
韩元吉（宋代）

宦达平生早，高年及引归。
安车荣绛节，黄发遽衰衣。
未致生刍奠，俄惊薤露晞。
孝心天地恻，相望两灵帏。
听郑生弹琴
朱诚泳（明代）

分明流水与高山，清响泠泠入指寒。彷佛九皋明月夜，声声鹤唳海天宽。
闻性空居士病愈
王翰（唐代）

问讯维摩室，秋深病稍除。翻经仍傍暖，补衲乍临虚。

寂寞思闻楚，暌离叹索居。西来同逝水，不肯寄双鱼。
以何学士韵示像侍者
释正觉（宋代）

茂养高标松抱苓，岁寒姿傲雪霜丁。
萧骚风度山林韵，偃蹇气霜丘壑形。
霁月霁云胸次淡，秋山秋水眼棱青。
磨砖谁问马师语，妙发枯龟一灼灵。
江中看月作
袁枚（清代）

江风送月海门东，人到江心月正中。
万里鱼龙争照影，一船鸡正欲腾空。
帆如云气吹将灭，灯近银河色不红。
如此宵征信奇绝，三更三点水精宫。
留滞海外，倏踰三载，追维所历， 其四
孙元衡（清代）

学得散人工散法，簿书抛却野情多。不经意得花前句，微有情调醉后歌。

观水虫鱼增注脚，志山鸟兽费遮罗。丛谈就俚辞雕饰，未似张骞说泛河。
悼亡四首 其二
傅若金（元代）

皇天平四时，白日一何遽。勤俭毕婚姻，新人忽复故。

衾裳敛遗袭，棺椁无完具。送葬出北门，徘徊怛归路。

玉颜不可恃，况乃纨与素。累累花下坟，郁郁茔西树。

他人亮同此，胡为独哀慕。
寄沈亨老
许景衡（宋代）

京国三千里，人来慰所思。遥知为客好，何似在家时。

春日鸾凰去，秋风鸿雁悲。衣裳慈母线，亦恐汝归迟。
侠客
胡仲弓（宋代）

仗剑一长笑，出门游四方。
雄心吞宇宙，侠骨耐风霜。
豺虎须擒攫，狐狸敢颉颃。
大梁二壮士，千古姓名香。
姑苏台送友人之京师
昂吉（元代）

送君姑苏台，台前日落云帆开。吴王宫殿已尘土，且复饮我黄金罍。

吴王宴时花满屋，半酣西施倚阑曲。越兵一夜渡江来，从此荒台走麋鹿。

与君吊古登高台，青天万里云飞回。愿君乘云上天去，思君偏倚台前树。
诗一首
王珪（宋代）

落日映山岊，万峰苍翠深。
风生九秋意，人动五湖心。
溪曲半帆出，天遥孤鹬沉。
白云空满自，无处问归音。
蠹书鱼
邵雍（宋代）

形状类于鱼，其心好蠹书。
居常游箧笥，未始在江湖。
为害千般游，言烹一物无。
年年当盛夏，{左日右煞}了却如初。
寄屈翁山
汪森（清代）

皇舆产万物，维南聚珍奇。螭珠或径寸，出浦光陆离。

珊瑚八九尺，铁网笼其枝。象犀与翡翠，玳瑁兼玻璃。

由来贡尚方，筐篚不少遗。宝气之所钟，自然萃文词。

屈子间世出，抱才实不羁。乃知三闾后，根源浩难窥。

八极恣挥■，摩霄翅高垂。苍茫洞庭野，寂默闻咸池。

跻岳攀云松，浮湘咏江蓠。自楚投建业，扬帆快风吹。

纵览故宫阙，顿兴《黍离》悲。复过淮阴市，吊古抵下邳。

心输漂母饭，勇惜博浪椎。英雄事已矣，千载若可追。

放荡齐鲁郊，扬鞭路逶迤。直穷岱宗顶，瞰海腾晨曦。

曩迹搜层崖，遍读封禅碑。性豪任所往，身轻无一斋。

犯雪度雁门，白草连边陲。飞扬逐射猎，箭叫如饿鸱。

獐鹿佐柈馔，筝琶列蛾眉。饮酣横槊歌，慷慨惊健儿。

孤踪转西北，过秦车载脂。河工仍壮观，襟带思昔时。

空寻渭川竹，浪采商颜芝。感彼帝王业，陵墓飒以衰。

客久习土俗，荏苒岁月移。欲藏韦布名，转使卿相知。

招延到上国，翰墨纷淋漓。天子方右文，荐贤在皋夔。

脱身竟不顾，肯被好爵縻。鼓枻东入吴，潇洒开襟期。

春风亦媚容，花秾闹黄鹂。一上姑苏台，便辞震泽湄。

累月留槜李，结友倾肝脾。宝剑脱相赠，典裘劝金卮。

谈锋各雄骜，如车驾騧骊。挥戈动压垒，搴旗辄登陴。

同调罢相斗，望尘徒盱睢。倾心廿余载，几易裘与絺。

吾党奈索莫，抱华无由摛。最惜庚申间，邓尉梅纷披。

闻欲访筚门，匆匆值临歧。欣逢铁桥叟，张丈穆之。

下榻曾淹迟。每尝羡学殖，屈指无肩随。奄有汉魏作，摇毫洗浮靡。

继获兰溪邮，忽枉璆琳贻。开缄炫众目，词藻何葳蕤。

鲍谢许力敌，贾董为气劘。巨壑扬波澜，罔敢测一蠡。

迄今栖罗浮，身隐誉益驰。凿泉通丹岩，扩地增新榱。

奉母洁修滫瀡，余力视东菑。阖户拥万卷，此乐应忘疲。

余从高凉还，重切倚闾思。满衣鸰原泪，家孟兄任高凉，洒向天之涯。

浩叹当兹辰，廉吏不可为。读书贵立德，恤民宽以慈。

邦人颇怀惠，无由愬彤墀。尚冀一言重，惄焉若调饥。

乘间愿握手，舣棹枳树篱。释此风尘色，挹君熊豹姿。

雄谈溯上古，窔奥穷轩羲。再聆瑶琴韵，宫商发朱丝。

鄙怀蓄已久，儗共吐嵚崎。不尔入山林，恐贻达士嗤。
过新泰县羊流驿怀古
六十七（清代）

裘带翩翩羽檄时，风流儒将大名垂。残碑犹是寻常事，仇敌倾心是我师。
看伏郎新婚诗
何逊（南北朝）

雾夕莲出水。
霞朝日照梁。
何如花烛夜。
轻扇掩红妆。
良人复灼灼。
席上自生光。
所悲高驾动。
环佩出长廊。
北窗伊吾 其四
赵戣（宋代）

伊吾维吾，朝饘暮糊。爰餔其■，醴酪醍醐。
赵提宫请升堂偈
释宗杲（宋代）

言前荐得已天涯，句后承当路转赊。
一击铁关如粉碎，水天空阔雁行斜。
探春令·而今风韵
赵长卿（宋代）

而今风韵，旧时标致，总皆奇绝。再相逢还是，春前腊後，粉面凝香雪。芳心自与群花别。尽孤高清洁。那情怀最是，与人好处，冷淡黄昏月。
杨岐和尚赞
释慧远（宋代）

劄杨岐，独脚寨。
嚇临济，小厮儿。
栗棘金圈输贷价，土旷和人稀卖与谁。
只将破草鞵泥弹子，向十字街头换得眼晴三百担。
人亦不觉，鬼也不知，
噫嘻嘻，半夜归来日卓午，
虚空依旧画娥眉。
燕子矶兰若寻苍翁题字
全祖望（清代）

江东王气已全枯，岂有重兴赤伏符。半夜秋风出灵谷，千船军火窜焦湖。

孤生逐日空三足，碧血沉渊尚一壶。此日弥甥辑遗事，可怜题字竟模糊。
偈颂十七首
释智愚（宋代）

道人猛利难亲近，漾笠中流验作家。
忆昔高人何处去，夜深和月过平沙。
次韵少游春江秋野图二首
陈师道（宋代）

江清风偃木，霜落雁横空。
若个丹青里，犹须著此翁。
偈二首 其一
释法忠（宋代）

张公吃酒李公醉，子细思量不思议。李公醉醒问张公，恰使张公无好气。

无好气，不如归家且打睡。
良乡琉璃河馆壁题诗三首并序 其一
王素音（清代）

愁中得梦失长途，女伴相携听鹧鸪。却是数声吹去角，醒来依旧酒家胡。
送舒同文会试
王洪（明代）

北风号寒天欲裂，美人款门来告别。借问美人何所之，束书远上黄金阙。

故乡朋旧喜且惊，玉壶沽酒争送行。黄金擘柑晓霜重，白鱼脍玉红丝轻。

此行端可为君荣，庙堂正尔思俊英。青霄伫见奋孤隼，勺水那得淹长鲸。

贾谊岂止汉博士，班超元非鲁诸生。予亦少年忝簪缨，壮心窃慕千载名。

出门向君一长啸，大江万里青天横。
答卓常簿二首
刘克庄（宋代）

神仙富贵拟皆差，已把云台让仲华。
幸有庾郎三种韭，别无滕叔两车麻。
斩新句子包诸体，放泼腔儿令一家。
白白红红满山谷，不知天女散何花。
鹦鹉词
王誉昌（清代）

翻为多情损性灵，断魂还认陇山青。何因得证摩尼塔，一卷笼中《般若经》。
闲游
白居易（唐代）

欲笑随情酒逐身，此身虽老未辜春。

春来点检闲游数，犹自多于年少人。
和答钱文高四首 其一
张守（宋代）

闭门不复过高轩，梦蝶悠扬栩栩然。睡起杖藜经略彴，静看鸥鹭浴晴川。
书方壶清响生琳琅
王恭（明代）

鹤上瑶笙去不还，却留仙墨在人间。秋风更洒筼筜玉，犹似凌云响佩环。
又和 其四
郭祥正（宋代）

斜日会扶岚气暖，好风能送笛声长。倦投芳草人人醉，流出残花涧涧香。
声声慢 七夕嵋雪敬可过用禁体
曹溶（明代）

前宵雨急，翻海排江，草阁幸自无忧。汛扫山厨，百钱权买凉秋。

无中好友都在，击珠盘、高按歌喉。任相诮，把烟波一曲，换却封侯。

翠幌浓香似梦，指疏星，几点练影垂钩。暗想罗衣，飘动争倚危楼。

老夫正发清兴，肯学他、儿女含愁。愿此去，折岩花、频记胜游。
减字木兰花·长亭晚送
晏几道（宋代）

长亭晚送，都似绿窗前日梦。
小字还家，恰应红灯昨夜花。
良时字过，半镜流年春欲破。
往事难忘，一枕高楼到夕阳。
哭从兄苌
顾况（唐代）

洞庭违鄂渚，袅袅秋风时。何人不客游，独与帝子期。

黄鹄铩飞翅，青云叹沈姿。身终一骑曹，高盖者为谁。

从驾至梁汉，金根复京师。皇恩溢九垠，不记屠沽儿。

立身有高节，满卷多好诗。赫赫承明庭，群公默无词。

草木正摇落，哭兄鄱水湄。共居云阳里，轗轲多别离。

人生倏忽间，旅衬飘若遗。稚子新学拜，枯杨生一枝。

人生倏忽间，精爽无不之。旧国数千里，家人由未知。

人生倏忽间，安用才士为。
偈颂二十一首 其三
释普宁（宋代）

出水未出水，心疑生暗鬼。巩县造茶瓶，一只三个嘴。
木兰花令
贾昌朝（宋代）

都城水绿嬉游处。仙棹往来人笑语。红随远浪泛桃花，雪散平堤飞柳絮。东君欲共春归去。一阵狂风和骤雨。碧油红旆锦障泥，斜日画桥芳草路。
邀花伴（自注，时在朔方）
孟郊（唐代）

边地春不足，十里见一花。及时须遨游，日暮饶风沙。
题光和年西岳碑
强至（宋代）

瘦硬光和字，崔巍太华碑。
镌模森骨立，点画宛鳞差。
内有通神笔，前无绝妙辞。
茅斋千载后，玩古独心知。
凤栖梧 和碧虚坛词
尹志平（元代）

至道幽微何处究。妄想邪思，便是魔人兽。欲要三田苗长秀。

真是真静真无朽。

五气朝元真一凑。万语千言，须候阴消六。今古迷人观不透。

神奇枉化为脓臭。
句
廖融（唐代）

圭宝先知晓，盆池别见天。
儿母牵衣啼
邝露（明代）

出东门，忽念归。君若归，惨不悲。知君亦难归，归来室人交遍摧。

人言公子陶朱，而我妻无襦。人言杰士计然，而我爨无烟。

何不脱君见肘之玄端，为我冬杅复。卖君及骭之布裳，为籴一箪粟。

君不肯入渊手撷骊龙珠，又不肯入庙啼。穷年一编，逝欲何为。

君言令闻广誉，妾言浃日三炊。君言箪疏瓢水乐不可支，妾言朝不舂暮苦饥。

君言沧浪天故，妾念黄口小儿，从君三日一餔糜。

他家钟鸣大纛重英，日日扬扬过里闾，负君但无龙虎姿。

君何不富贵归，白发安有风云时。戊子暮春，饥馑荐降，黎民阻兵，作歌当泣。
送罗万峰三首·其一
刘震（清代）

佳会不可常，客子心郁陶。
他时纵复遇，何以永今朝。
严风西北来，辕马鸣萧萧。
积雪满天涯，倦鸟思故巢。
黯然离别情，泣涕上河桥。
感兴三首 其三
苏舜钦（宋代）

瞽说圣所择，愚谋帝不罪。况乎言有文，白黑时利害。

前日林书生，自谓胸臆大。潜心摭世病，荣成谓可卖。

投颡触谏函，献言何耿介。云昨见凶星，上帝下警戒。

意若日昏㧻，出处恣蜂虿。安坐弄神器，开门纳珍贿。

宗支若系囚，亲亲礼日杀。大臣尸其柄，咋舌希龙拜。

速速伐虎丛，无使自沈瘵。陛下幸察之，聪明即不坏。

如忽贱臣言，不瞬防祸败。一封朝飞入，群目已睚眦。

力夫暮塞门，执缚不容喟。十手捽其胡，如负杀人债。

幽诸死牢中，系灼若龟蔡。亦既下风指，黥而播诸海。

长途万馀里，一钱不得带。必令朝夕閒，渴饥死于械。

从前有口者，蹜脰如气鞴。独夫已去除，易若吹糠粺。

奈何上帝明，非德不可盖。倏忽未十旬，炎官下其怪。

乙夜紫禁中，一燎不存芥。天王下床走，仓猝畏挂碍。

连延旧寝廷，顿失若空寨。明朝黄纸出，大赦遍中外。

嗟乎林书生，生命不可再。翻令凶恶囚，累累受恩贷。
画学董生画山水屏风
苏辙（宋代）

承平百事足，鸿都无不有。
策牍试篆隶，丹青写飞走。
纷然四方试，狐兔卒林薮。
何人知有益，长啸呼鹰狗。
奔逃走城邑，惊顾念糊口。
素屏开白云，称我茅檐陋。
濡毫愿挥酒，峰峦映岩窦。
巨石连地轴，飞布泻天漏。
萦山一径通，过水微桥构。
山家烟火然，远寺晨钟叩。
僧从何方来，行速午斋後。
有客呼渡船，隔水惟病叟。
听然发一笑，此处定真否。
人生初偶然，与此谁夭寿。
厄穷妄自怜，一醉辄日富。
客至亦茫然，边我沽斗酒。
周德万携孥赴龙舒法曹，道过水阳相见，留别
范成大（宋代）

草草相逢小驻船，一杯和泪饮江天。
妹孤忍使行千里，兄老那江别数年。
马转不容吾怅望，橹鸣肯为汝留连？
神如相此俱强健，绿发归来慰眼前。
希年初度老友王希宣扁舟远访夙谊甚厚贶以十
牟巘五（宋代）

扁舟过寂寞，十诗继骚雅。
定是王弘孙，犹记南山下。
八声甘州 近里有妄男子，为妻所后，遂忿而
梁寅（元代）

独守无妄，既历十五年，夫竟旅困羞归，而妻能洁以自守，独理其家，因记年时波荡两鸳鸯，雌雄各分流。恨郎情似水，妾心如石，此恨难休。自古恩深沧海，富贵等云浮。何忍轻离别，翻爱为仇。君看江头枯树，纵春风虚过，根干仍留。且牵萝空谷，蓬户自绸缪。想秋胡、未忘故态，怕无金、相赠却怀羞。归来日，郎嗔妾忿，都合冰消雾收。光绪十五年石门集刻本及朱氏强村丛书本校订
僧从事文字禅三首 其一
释德洪（宋代）

中郎书异为忠孝，右辖诗清付水云。林下一灯长到晓，此生真复是知闻。
忆秦娥·歌锺列
朱敦儒（宋代）

歌锺列。公堂盛会酬佳节。酬佳节。皇恩宣布，早梅争发。舞场椎鼓催回雪。金壶镟酒琼酥热。琼酥热。今朝不饮，几时欢悦。
送何小坡致政还信阳
周子义（明代）

海鹤远罝网，冥鸿谢鞲笼。人间千丈丝，安能絷游龙。

所以达命士，脱迹尘嚣中。藐兹盈尺组，曾是羁我躬。

何侯东海彦，司牧早奋庸。一麾指淮右，载旆佐汉东。

斯民有父母，国论方尔崇。朝宗甫竣事，高蹈随赤松。

薄言戒行李，云归天目峰。惜此远行别，不得少从容。

载歌骊驹词，聊以抒我衷。
照老用韵谢复作
李流谦（宋代）

了了三生事，寥寥一念初。
未忘牛背约，端忆笼中书。
尘劫空相隔，交情本不疎，
焚香咨胜义，骄色已先锄。
忆匡山
俞跃龙（宋代）

匡庐一掬里，雪眼嗽天根。
时落冻僧影，不逢飞鸟痕。
梦中石门路，月照柴桑村。
春水自兹远，幽期空复存。
题张公洞
李嘉祐（唐代）

空山杳杳鸾凤飞，神仙门户开翠微。

主人白发雪霞衣，松间留我谈玄机。
送何侍御归朝（李梓州泛舟筵上作）
杜甫（唐代）

舟楫诸侯饯，车舆使者归。山花相映发，水鸟自孤飞。

春日垂霜鬓，天隅把绣衣。故人从此去，寥落寸心违。
赠王正己
廖融（唐代）

吟高鄙俗流，傲逸访巢由。
古寺寻僧饭，寒岩衣鹿裘。
园桃山鼠啮，崖蜜猎人命。
遂这个清性，浮生不苟求。
郭幼安广文好学工书尤精篆刻为余作印甚夥诗以酬之
张僖（清代）

兰石先生生海滨，书名鼎鼎天下闻。我来领郡识公孙，三绝不数郑广文。

指挥虎仆驱龙宾，临模苍史追少温，银钩玉箸何嶙峋，肯以姿媚换鹅群。

馀事摹印尤殊伦，戏拈寸铁刓云根，妙手如运成风斤，指物两化疑通神。

文何而后皖浙分，君乃直逼邓与陈。天随阁中相讨论，照耀碑版辉彝尊。

我生同癖夙好敦，摩挲行箧罗山珉。烦君一一加磨磷，刻画奇字方周秦。

公馀拂拭无纤尘，卷轴错落钤朱纹。桃花红蘸芝泥新，寿同金石争千春。

在昔栎园游八闽，一时提倡编印人。赖古遗册披香芸，莆中林吴手迹存。

零玑断璧都沈沦，山城寂寞空荆榛。得君风雅庶再振，岂惟传砚绳清芬。
水仙花
张鹏翮（清代）

一片芳心异，含香向早春。与梅能傲雪，先伴岁华新。
独饭
刘应时（宋代）

云破日将西，村深难自啼。
撑船傍林樾，独饭寓招提。
山柿淡无味，园蔬嫩可刲。
满抄云子白，心事愧锄犁。
闻蝉
李纲（宋代）

乔林蔽日沸蝉声，美荫超然风露清。嘒嘒不休聊自乐，岂因人故乃长鸣。
玉存赋长句赠行次韵留别兼呈杨西禾
王复（宋代）

同云四野雪意生，津头衰柳寒烟横。故人恋恋未忍别，黯然携手难为情。

长安远望三千里，回首乡关隔江水。日昨褰裳共溯洄，渺渺相思乱荒苇。

寓斋近接巷西东，垆头取醉招扬雄。寒窗促坐语凄楚，地炉榾柮深宵红。

感君意气勤相访，乞米同怜困尘鞅。燕赵冰霜我北征，殽函风雨君西上。

隆冬泽腹坚不波，客里谁歌《毋渡河》。颖士才名空负仆，杜陵离思独骑骡。

芜城隔岁追前景，踏冻相携万松顶。犹记高楼大道旁，烟云变幻随蛟蜃。

何日双眉得暂开，悲歌且上燕昭台。男儿三十不得志，一身飘泊同飞埃。

临歧百感纷今昨，香土还期来岁约。酒人击筑和荆卿，乐莫重逢故交乐。
贵游
刘兼（唐代）

绣衣公子宴池塘，淑景融融万卉芳。珠翠照天春未老，

管弦临水日初长。风飘柳线金成穗，雨洗梨花玉有香。

醉后不能离绮席，拟凭青帝系斜阳。
峬山看梅过曾文表墓
徐熥（明代）

一路尽氤氲，看花倍忆君。白杨知己泪，宿草故人坟。

树影含残照，猿声哭暮云。凄凉身后事，地下可能闻。
化城寺悟本心上人有轩修竹中今寺与轩幻为劫灰瓶锡游方自号竹轩志不忘也
陶宗仪（明代）

此君劲节保平安，坏衲幽居寄懒残。一榻清风敷具坐，四窗凉雨卷帘看。

梵馀瑟瑟笙箫荅，定起沈沈翡翠寒。长作化城安隐想，眼前随处碧琅玕。
次韵张昌言给事喜雨
黄庭坚（宋代）

三雨全清六合尘，诗翁喜雨句凌云。
垤漂战蚁余追北，柱击乖龙有裂文。
减去鲜肥忧玉食，遍宗河岳起炉薰。
圣功惠我丰年食，未有涓埃可报君。
游仙窟诗 游后园
崔五嫂（唐代）

极目游芳苑，相将对花林。露净山光出，池鲜树影沈。

落花时泛酒，歌鸟或鸣琴。是时日将夕，携樽就树阴。
秋山二首
杨万里（宋代）

乌臼平生老染工，错将铁皂作猩红。
小枫一夜偷天酒，却倩孤松掩醉容。
留别谢少府子鲁
吕时臣（明代）

木落见中州，遥连白帝愁。
黄河临断岸，明月上孤舟。
作客已多岁，还家又暮秋。
思君西下日，寒叶满江流。
北帐书事
苏颂（宋代）

北海蓬蓬气怒号，厉声披拂昼兼宵。
百重沙漠连空暗，四向茅檐卷地飘。
与日过河流水涸，行天畜物密云遥。
輶轩使者偏蒙福，夙驾阴霾斗顿消。
闰月十一日月中坐彭蠡门唤船与诸人共载汎湖至堤首回棹入西湾还分韵赋诗约来晚复集诗不至者浮以大白
朱熹（宋代）

解组无多日，归哉喜欲狂。临风成邂逅，载月下沧浪。

酌酒传清影，鸣桡击素光。它年隔千里，此夜莫相忘。
送南竺澄讲主校经后却还杭州
柳贯（元代）

鹿苑开鸿妙，龙宫閟象玄。间关来几译，披发露双诠。

梵学传皆来，华文润乃全。义深含窈眇，道广极渊泉。

论自诸师造，言因半偈宣。何曾离性相，间亦示机权。

述钞心同悟，分科绪各牵。函盛方秩秩，枣剥益绵绵。

剞劂宁无舛，研磨或更偏。遂令迷亥豕，不复辨夔蚿。

佛耀昌龄启，皇明来昼悬。五城银色界，三殿宝花筵。

重见弘经日，如逢出震年。诏徵皆宿德，御讲尽真筌。

此士孤山隐，前身华顶眠。野云生静慧，江月湛空圆。

天上青猊座，人间白马u。微君能引重，于世孰昭先。

晦魄风帘烛，顽阴雪屋毡。声将为律吕，眼岂混朱铅。

疑句多多證，芜辞一一镌。法珠终照乘，宗镜已当铨。

焕烂金泥字，牵联玉简编。指河符圣历，穿石毕僧缘。

竣事才敷奏，疏荣亟劳还。万回袍锦丽，大觉钵盂鲜。

尚食来珍供，司农辍禁钱。庞恩流濊濊，鹢影去翩翩。

昨梦宁非蝶，迟归误信鹃。望京犹绿树，入寺始红莲。

雨外排千耦，烟中听两舷。屦盈南竺户，棹集北湖船。

岩观应增耸，川容若载蠲。应求随燥湿，钻仰喻高坚。

夏忏朝朝礼，秋灯夜夜然。固知融至理，直可寄单传。

客袂难为别，朝簪未放捐。爱閒思结社，食力待治田。

苦笑昌黎戆，深怀惠远贤。献花凭一咏，安有笔如椽。
咏雪
吴澄（元代）

腊转鸿钧岁已残，东风剪水下天坛。
剩添吴楚千汪水，压倒秦淮万里山。
风竹婆娑银凤舞，云松偃蹇玉龙寒。
不知天上谁横笛，吹落琼花满世间。
提刑察院王丈挽词
范成大（宋代）

谕蜀三年戍，还吴万里船。
云归双节後，雪白短檠前。
百世春秋双，一丘阳羡田。
浮生如此了，何必更凌烟！
日者悲离索，公今又眇冥。
门人办韩集，子舍得韦经。
此去念筑室，空来闻过庭。
平生无路见，终古泣松铭。
明德皇太后挽歌词五首
杨亿（宋代）

外族长安盛，尊名永乐崇。
初陵凄草露，旧殿閴椒风。
鞏树迷凶仗，周原掩寿宫。
圣君悲望处，泪雨泣重瞳。
秋夕清泛
武衍（宋代）

弄月吹箫过石湖，冷香摇荡碧芙蕖。
贪寻旧日鸥边宿，露湿船头数轴书。
颂古一百则
释正觉（宋代）

玄沙太刚，长庆少勇，
南山鳖鼻死无用。凤云际会头角生，
果见死阳下手弄。下手弄，
激电光中看变动。在我也能遣能呼，
於彼也有擒有纵。底事如今付阿谁，
冷口伤人不知痛。
石壁寺
沈与求（宋代）

山萦细路走修蛇，峭壁连云只藓花。木末忽看幡影乱，马头初见殿阴斜。

回廊迤迤穿危峤，侧涧娟娟露浅沙。秀色可餐吾事办，粥鱼茶板莫相誇。
建炎丞相成国吕忠穆公退老堂诗
李邴（宋代）

晋公伐叛致太平，归来绿野勤经营。
沈沦不复经济意，晚节更为人所评。
文饶佐武取河朔，平泉草木罗清英。
功成未尝一寓目，镵石作记空传名。
何如堂堂渭川老，崛起自与天扶倾。
岁在作噩骇机发，忠臣愤叱思殒生。
氛埃不为紫霄蔽，日月却向黄道行。
壮年铁衣勤汗马，白首金鼎调和羹。
张皇国威起穨压，约敕吏蠹归章程。
羌戎破胆思寻盟，盗贼脱甲来输诚。
辕门诸将指呼耳，公有胸中十万兵。
锐然请老樊小圃，爨席却与渔樵争。
烟霞放目傲轩冕，水石步屧遗机衡。
虽然四海望不置，搴旒下瞩熙皇明。
宣王于今事北伐，周公不日歌东征。
迎还两宫天地庆，埽洒六合风尘清。
是时公归乃可耳，岂得遽适羲皇情。
祝公寿考如卫武，百岁箴儆谋群卿。
祝公功名如郭令，身与庙社同安荣。
忠诚向来金石贯，勋烈遂将天壤并。
他年升堂奉杖屦，愿留隙地诛柴荆。
但令公孙肯开合，不用野王来抚筝。
代州冯氏园亭赋呈主人杨冯甥舅 其三
屈大均（明代）

雁门旌节罢，宾客少逢迎。之子连甥舅，诸侯托友生。

依人意气尽，失路羽毛轻。慷慨抚长剑，知君亦不平。
欢物吟
邵雍（宋代）

水雷{上雨下玄}，火雷虩。
土雷连，石雷霹。
同查氏姊张氏妹游弃家园园一名野鹤林
葛宜（清代）

小筑成高隐，幽寻一叩关。水亭涵白日，草阁卧青山。

家弃尊仍在，林深鹤未还。谁言武陵隔，今已出人间。
听泉岩
黄非熊（宋代）

万濑澄空天地秋，清音不断下悠悠。
山前一片月留影，石上几悠僧白头。
未必素琴方理性，何须芳草始忘忧。
堪嗤朝市区区者，祗听笙歌醉则休。
卧病坐乐轩
程琼（清代）

日日薰香礼觉王，不任操作不缝裳。谁知鹿苑无生诀，未及龙宫不死方。
题明妃出塞卷子
时铭（清代）

塞草茫茫塞雪紫，沙啄蛾眉寒瘃指。妾身辛苦事和亲，万里关山从此始。

日落穹庐望汉宫。禾央宫月半朦胧。宫中自识君王面，偶隔君门一万重。

小弦声吆大弦急，弦急弦吆如帛裂。琵琶抛却不成弹，匹似妾身长断绝。

和亲辛苦惟妾身，汉家十载无边尘。回头翻觉君恩重，胜作《长门赋》里人。
拟冉冉孤生竹
王立道（明代）

离离寄生草，施彼南山松。而我求婚媾，萑苕托飞蓬。

飞蓬易转荡，夫妇安得终。结发不再期，弃我如飘风。

重闺咫尺间，君心邈千重。彼美荆山璞，莹然白玉中。

良工不见剖，瓦砾相诟蒙。君宁长弃捐，妾心守孤忠。
百家泊
苏泂（宋代）

舟子更相语，泥深不可行。
拥裘听水响，无寐到天明。
篷背潇湘雨，溪南欸乃声。
在家那汝觉，数舍许离情。
团扇
苏泂（宋代）

团扇光阴有一年，楚骚心事忽凄然。
风高碧落无穷雁，日暮青山欲断蝉。
老去极思顽似石，古来元忌直如弦。
吾庐咫尺金沙地，聊与僧伽话夙缘。
送张京与之宰解县
赵鼎（宋代）

忆尝从事舜蒲州，把酒论文并俊游。千古关河增义气，一时人物最风流。

飘零无复相从乐，潦倒难堪送别愁。为我去寻山下路，疏云流水五峰秋。
弓
丁谓（宋代）

天道弛张中，为箕学有宗。六材皆妙物，三制尽良工。

招我见诗意，遗人观礼容。弨兮辞且美，帝赉示畴庸。
次韵师厚病间十首
黄庭坚（宋代）

贝锦不足歌，请陈江汉诗。
美人出江汉，窈窕世未窥。
折兰不肯佩，告我以蚕饥。
独归岂惮远，三危露如饴。
元夕灯诗十首应制 其九 飞火
程敏政（明代）

夜深灯火下蓬莱，一片飞霞烛上台。箫鼓不惊仙漏永，芙蓉芍药满山开。
欧家坊答仲弟寄笺
范当世（清代）

雨后柴门秋水生，归人小艇晚烟横。何来绮思飞明月，十幅蛮笺寄阿兄。
和管滂著作见寄韵
范纯仁（宋代）

生平迂拙畏非彝，苦爱曾颜道甚夷。麋鹿岂堪婴组绂，渔樵只合在山陂。

遭时不叹冯唐老，忍耻空惭鲍叔知。盈纸更烦佳句赠，雅情深厚俗难窥。
送从弟郎中赴浙西
刘禹锡（唐代）

衔命出尚书，新恩换使车。汉庭无右者，梁苑重归欤。

又食建业水，曾依京口居。共经何限事，宾主两如初。
再韵二首
杨公远（宋代）

榾柮炉红密掩窗，伤嗟劳役度时光。
朝三虽怒暮还四，凫短难添鹤自长。
老忆少年成感慨，吟残永夜越凄凉。
教儿检点铜匜看，报道犹存一缕香。
代城池
陈岩（宋代）

簇簇青莲满意开，老僧夸说旧栽培。
尘埃不涅花心性，净客原从净士来。
昼锦堂 其三 姜石帚馆水磨方氏，会饮总宜堂，即事寄毛荷塘
吴文英（宋代）

酣春青镜里。照晴波明眸，暮云愁髻。半绿垂丝，正楚腰纤瘦，舞衣初试。

燕客飘零，烟树冷、青骢曾系。画馆朱楼，还把清尊，慰春憔悴。

离苑幽芳深闭。恨浅薄东风，褪花销腻。彩箑翻歌，最赋情、偏在笑红颦翠。

暗拍阑干，看散尽、斜阳船市。付与金衣清晓，花深未起。
黄莺儿
王诜（宋代）

多情春意忆时节。北圃人来，传道江梅，依稀芳姿，数枝新发。夸嫩脸著胭脂，腻滑凝香雪。问伊还记年时，正好相看，因甚轻别。

情切。往事散浮云，旧恨成华发。算知空对，绮槛雕栏，孜孜望人攀折。愁未见苦思量，待见重端叠。愿与永仿高堂，云雨芳菲月。
和宗司法与郑府判韵
杜范（宋代）

毫端收尽九秋清，凡目容窥巨海惊。
别驾锦囊夸李贺，参军石海续弥明。
珠玑错落交辉映，金石铿锵迭奏成。
迷道原君相指似，敢辞驽钝策孤征。
寄游山友人
方岳（宋代）

不是山阴访戴船，真成迷局灿柯仙。
径行处用规摹取，归与都人作画传。
早春纪事 其三
陶梁（清代）

形势金陵据上游，梓桑时抱杞人忧。空闻积甲屯瓜步，未见降幡出石头。

谶应阿童楼艓下，功成杨仆槛车收。东南屡岁烦民力，杼柚应归善后筹。
圣葫芦
王哲（金朝）

这一葫芦儿有神灵。会会做惺惺。占得逍遥真自在，头边口里，长是诵仙经。把善因缘，却腹中盛。净净转清清。玉杖挑将何处去，紧随师父，云水是前程。
送长孙九侍御赴武威判官
杜甫（唐代）

骢马新凿蹄，银鞍被来好。绣衣黄白郎，骑向交河道。

问君适万里，取别何草草。天子忧凉州，严程到须早。

去秋群胡反，不得无电扫。此行收遗甿，风俗方再造。

族父领元戎，名声国中老。夺我同官良，飘摇按城堡。

使我不能餐，令我恶怀抱。若人才思阔，溟涨浸绝岛。

尊前失诗流，塞上得国宝。皇天悲送远，云雨白浩浩。

东郊尚烽火，朝野色枯槁。西极柱亦倾，如何正穹昊。
奉和对雨闲吟之什
李至（宋代）

南风吹雨骤还收，五月帘栊却似秋。
陌上莫嫌行未得，田中应待足方休。
休垂折角冲寒点，马浸障泥过漫流。
遥羡文昌新右相，醉吟时伏一金瓯。
诗偈 其一○○
庞蕴（唐代）

圆镜朗如日，涌出无碍智。梵语波罗蜜，唐家无量义。

说者说无相，离者离文字。但说无上道，利他还自利。

若能入理行，不动到如地。缘事常区区，不如展脚睡。
晓入謻门趋殿中马上作
宋庠（宋代）

钥出驰宫路，更馀送晓筹。露盘先得日，温树未知秋。

烟幕昏朱里，风旂飏綵斿。鸣鞘历宣室，应为□神休。
崖州寇莱公祠
袁翼（清代）

独有乖崖老，能知天下才。六军孤注险，万里逐臣来。

池上星犹陨，墙阴竹遍栽。庙中今报赛，蜡泪又成堆。
邵阳郡圃梅坡
史弥宁（宋代）

粲玉梢头出小亭，忍寒索笑太清生。
楚山活脱青屏样，影得疏花分外明。
次韵和周承议登仙源宫楼
刘攽（宋代）

屏星驻真境，乔木尽萧森。野旷日偏永，山寒云更深。

九皇容尽信，万事盛来今。回首灵光殿，飞鸦起暮林。
心兰兄自桂林来梧，见赠五律，次韵奉和
金和（清代）

山水甲天下，经年快客游。漓江缈千里，又动别离愁。

飞电佳音捷，淩云壮志酬。重阳佳节近，且醉菊花秋。
哭连州凌员外司马
柳宗元（唐代）

废逐人所弃，遂为鬼神欺。
才难不其然，卒与大患期。
凌人古受氏，吴世夸雄姿。
寂寞富春水，英气方在斯。
六学成一贯，精义穷发挥。
著书逾十年，幽赜靡不推。
天庭掞高文，万字若波驰。
记室征两府，宏谋耀其奇。
车酋轩下东越，列郡苏疲羸。
宛宛凌江羽，来栖翰林枝。
孝文留弓剑，中外方危疑。
抗声促遗诏，定命由陈辞。
徒隶肃曹官，征赋参有司。
出守乌江浒，左迁湟水湄。
高堂倾故国，葬祭限囚羁。
仲叔继幽沦，狂叫唯童儿。
一门即无主，焉用徒生为！
举声但呼天，孰知神者谁？
泣尽目无见，肾伤足不持。
溘死委炎荒，臧获守灵帷。
平生负国谴，骇骨非敢私。
盖棺未塞责，孤旐凝寒颸。
念昔始相遇，腑肠为君知。
进身齐选择，失路同瑕疵。
本期济仁义，合为众所嗤。
灭身竟不试，世义安可支！
恬死百忧尽，苟生万虑滋。
顾余九逝魂，与子各何之？
我歌诚自恸，非独为君悲！
大梁柬友
汪霦（清代）

星文三尺剑，霜刀十年痕。自是无知己，非关不报恩。

风悲朱亥里，日落信陵门。凭尔一相问，今谁古道存？
题明福法堂壁
云章真人（宋代）

一望罗洱耸万山，画图曾进悦天颜。
金炉飞篆乘鸾去，玉笈翻经引鹤还。
棋洞落花春寂寂，药槽流水夜潺潺。
人来共道修仙易，谁肯安心学坐圜。
柳梢青·清山浮碧
张元干（宋代）

清山浮碧。细风丝雨，新愁如织。慵试春衫，不禁宿酒，天涯寒食。归期莫数芳辰，误几度、回廊夜色。入户飞花，隔帘双燕，有谁知得。
秋晚
陆游（宋代）

世事无穷似弈棋，不如常采故山芝。
萧萧鸡犬三家聚，莽莽风烟十里陂。
幸有浊醪从客醉，常忧黠鬼笑人痴。
清秋乐处君知否？庭下幽花渐可移。
和参寥见寄
苏轼（宋代）

黄楼南畔马台东，云月娟娟正点空。欲共幽人洗笔砚，要传流水入丝桐。

且随侍者寻西谷，莫学山僧老祝融。待我西湖借君去，一杯汤饼泼油葱。
次韵潘德久见寄
韩淲（宋代）

叹息骚人不我违，常同醉酒把花枝。如今但得流传赋，已久都无唱和诗。

瓯粤州闾临去日，永嘉乡井入朝时。相思屈指秋鸿近，空使挥弦目送知。
友人林居
翁卷（宋代）

花石与林庐，皆非俗者居。
铺沙为径软，因竹夹篱疎。
留客同家食，教儿诵古书。
常言治生意，只欲似樵渔。
宇宙吟
邵雍（宋代）

宇宙在乎手，万物在乎身。
绵绵而若存，用之岂有勤。
次韵初入东京二首 其二
洪适（宋代）

五门双阙未央城，碧瓦朱甍云雾生。真主南巡正尝胆，从今瞻仰泰阶平。
香炉峰下新置草堂，即事咏怀，题于石上
白居易（唐代）

香炉峰北面，遗爱寺西偏。白石何凿凿，清流亦潺潺。

有松数十株，有竹千馀竿。松张翠伞盖，竹倚青琅玕.

其下无人居，悠哉多岁年。有时聚猿鸟，终日空风烟。

时有沉冥子，姓白字乐天。平生无所好，见此心依然。

如获终老地，忽乎不知还。架岩结茅宇，斫壑开茶园。

何以洗我耳，屋头飞落泉。何以净我眼，砌下生白莲。

左手携一壶，右手挈五弦。傲然意自足，箕踞于其间。

兴酣仰天歌，歌中聊寄言。言我本野夫，误为世网牵。

时来昔捧日，老去今归山。倦鸟得茂树，涸鱼返清源。

舍此欲焉往，人间多险艰。
满江红
蒋敦复（清代）

第一江山，吊千古、英雄陈迹。凭阑处、秣陵秋远，广陵涛碧。

杯酒阑关天下事，笑谭早定风云策。想当年、高会此孙刘，都人杰。

瓜步垒，京口驿。天堑险，分南北。倚危楼一角，下临绝壁。

木叶横飞风雨至。剑花起舞鱼龙出。听大江、东去唱坡仙，铜琶裂。
尝为赵太社作章泉二字及匹纸写诗二十二首赵
魏了翁（宋代）

几度诗来儆谬悠，怀人应念水三州。
宁睎太白怀金马，忍效灵均驷玉虯。
上帝汝临毋敢贰，中心如噎本何求。
狂言又被公挑拨，知我惟我不我邮。
送戴迪赴凤翔幕府
韩翃（唐代）

青春带文绶，去事魏征西。上路金羁出，中人玉箸齐。

当歌酒万斛，看猎马千蹄。自有从军乐，何须怨解携。
到梅山次韵弟茝
陈著（宋代）

相对两衰翁，此心无复童。
幸叨无事坐，贫欠有钱通。
菜粥琴书画，梅花雪月风。
黄尘在门外，劳隐是英雄。
秋来喜雨
姜特立（宋代）

西风吹雨洗林庐，夜深凉气生庭除。
呼童为我扫籧篨，便欲拂拭红氍毹。
冠巾三肃傅头颅，絺绤轻利体不濡。
似觉礼法由吾徒，寝甘食美增腹腴。
床头有酒不用沽，更烦黄菊催红萸。
一秋办取三百壶，二三佳友不可无。
秦虢夫双走马图二绝
苏辙（宋代）

秦虢风流本一家，丰枝稼叶映双花。
欲分妍丑都无处，夹道游双空叹嗟。
朱帧玉勒控飞龙，笑语喧哗步骤同。
驰入九重双不见，金细翠羽落泥中。
南乡子（初入都门漫赋）
汪梦斗（宋代）

西北有神州。曾倚斜阳江上楼。目断淮南山一抹，何由。载泪东风洒汴流。
何事却狂游。直驾驴车渡白沟。自古幽燕为绝塞，休愁。未是穷荒天尽头。
正性吟
邵雍（宋代）

未生之前，不知其然。
既生之后，乃知有天。
有天而来，止物之性。
君子践形，小人轻命。
读两越类草呈赠参藩任公
韩上桂（明代）

玉壶照射珊瑚枝，金尊宝盌碧琉璃。天球大贝缘相袭，黄钟朗琉朱弦希。

此物寥寥谁可属，大雅任公追其躅。元水潜探象罔珠，荆山细剖陵阳玉。

浩气能令溟海翻，雄情直使昆崙蹴。顾我罗浮亦壮哉，赤城霞气相往来。

春行两越题应遍，啸弄暇日挥清裁。手授元文腾五色，虹霓万丈光莫逼。

贱子蓬心顿欲开，鸴鸠弱羽难为力。一代才华众所宗，昔者历下今见公。

孤飞未可遗群从，愿作浮云护赤龙。
挽俞君任通判诗
虞俦（宋代）

乡评月旦尚依然，旁郡人称别驾贤。
邂逅宦途同晚岁，游从太学记当年。
谁怜冷落堪为地，我欲吹嘘送上天。
荐墨未乾君已矣，漫凭楚挽慰重泉。
打虎儿行
毛奇龄（清代）

打虎儿，乃在汴梁之禹州，禹州城外朱家楼。
小儿十一随父耕，深林有虎斑毛成。
飗飗黑风吹草根，乘风攫人谁敢撄？
小儿不识虎，疑是狐与狸。
见虎衔父肢，咆哮草际风来吹。
儿啼向风不得父，把杙打虎截虎路。
三尺童子五尺杙，凭空击去着虎臆。
虎惊顾儿舍父逸，深林风草皆无色。
禹州太守呼小儿，予之以帛饱以糜。
予时在署识儿面，披发跳掷真儿嬉。
问儿打虎虎何似？举手张牙作虎势。
假虎隐幔恐小儿，小儿惊避力不支。
当时见虎得无怖，此事我亦昧其故。
禹州太守省得知，是时小儿知有父。
男儿七尺纵复横，争名攫利万里行。
高堂存没总不问，那肯舍命恋所生。
我所思，打虎儿。
又次韵奉寄强令
释契嵩（宋代）

冉冉流年年历新，仲春春日未盈旬。何为万里青云士，来问双峰白发人。

诗思雅惊含老格，风神清爽惜芳辰。况闻傲令陶元亮，蜡屐须来与我亲。
雨后向景亭
刘攽（宋代）

春泥软熟步成黏，水外风光一顿添。境为偶来生喜色，情缘久住失憎嫌。

黄鹂惯习沙鸥野，古木粗疏径草纤。更向樽中得真趣，天然柔旨不因甜。
爽台诗应教
李英（清代）

大江江畔是平台，犹有西山一片来。爽气乍从千里至，白云曾傍五城开。

人推大雅标词苑，春逐清歌进酒杯。幸得追游逢赋雪，侍臣谁敢并邹枚。
春暮思平泉杂咏二十首
李德裕（唐代）

高秋对凉野，四望何萧瑟。远见鸣皋山，青峰原上出。

晨兴采薇蕨，向暮归蓬荜。讵假数挥金，餐和养馀日。
浪淘沙（立春日卖春困）
陈著（宋代）

窗影弄晴红。欢笑成丛。一声春困到衰翁。回首太平儿戏事，雨过云空。人世暗尘中。如梦方浓。也须留取自惺忪。试问若教都困了，谁管春风。
琴操·龟山操
曹勋（宋代）

龟之卉兮萋萋，龟之云兮霏霏，
余之行兮迟迟。龟兮龟兮，
鲁之所依。匪颠匪危兮，
靡扶靡持。余之行兮，
余心其悲。
颂古一百首 其九十二
释智愚（宋代）

坑坑坎坎，崄崄巇巇。一言易出，驷马难追。
和郑通议青州范公泉
范纯仁（宋代）

胜概因人得久存，此泉疏凿自先君。发源不负当时意，清影犹涵昔日云。

养正迥当深涧下，朝宗应与众流分。今逢贤帅光陈迹，名逐新诗海内闻。
十一月五日锁学士院
洪咨夔（宋代）

楼头禁鼓试初挝，催草江淮督使麻。
落纸一帘风雨疾，不知斜墨阵翻鸦。
句
缪瑜（宋代）

亭台十二眼双明，一幅画图开水墨。
和江陵阙干风雨问讯虚舟韵二首
李曾伯（宋代）

无人载酒到联辔，有客携琴午扣扉。
却羡渚宫鱼为乐，菰蒲深处日相依。
登姑苏台刘从事索赋二首 其一
郯韶（元代）

送客古台下，系马古台阴。日落黄尘起，马嘶青草深。

古人俱白骨，遗像空黄金。抚事已千载，徒伤千载心。
咏双芙蕖
陈泰（元代）

双芙蕖，连理发。不恨狂风顷刻吹，只恐游人轻易折。

君莫折，花有情。不是同心眼前久，还他同死复同生。
秦国太夫人挽辞二首
苏颂（宋代）

象服朝仪贵，封君国壤陪。
从夫乘五马，见子蹑三台。
静树终难止，东波遂不回。
棘栾吾相慕，行道有馀哀。
水调歌头·雪月两相映
张栻（宋代）

雪月两相映，水石互悲鸣。不知岩上枯木，今夜若为情。应见尘中胶扰，便道山间空旷，与么了平生。与么平生了，□水不流行。熹起披衣，瞻碧汉，露华清。寥寥千载，此事本分明。若向乾坤识易，便信行藏无间，处处总圆成。记取渊冰语，莫错定盘星。
村居书触目
陆游（宋代）

雨霁郊原刈麦忙，风清门巷晒丝香。
人饶笑语丰年乐，吏省徵科化日长。
枝上花空闲蝶翅，林间葚美滑莺吭。
饱知游宦无多味，莫恨为农老故乡。
矮斋杂咏二十首·春思
华岳（宋代）

东风吹恨入青楼，满目春容总是愁。
杨柳织成丝万缕，凭谁裁作翠茸裘。
清凉院
曲端（宋代）

日脚烧空意欲燃，山行六月道闻蝉。自怜不及高枝上，饱汲清风不费钱。
雁湖二首
李壁（宋代）

新结方桥跨两间，更渠清溜作潺潺。
春来得句因池草，病起无端减带环。
楼迥却愁多见月，城高元不碍看山。
销忧况有诗书在，赢得湖边日日閒。
烛影摇红·上元有怀
张抡（宋代）

双阙中天，凤楼十二春寒浅。去年元夜奉宸游，曾侍瑶池宴。玉殿珠帘尽卷。拥群仙、蓬壶阆苑。五云深处，万烛光中，揭天丝管。
驰隙流年，恍如一瞬星霜换。今宵谁念泣孤臣，回首长安远。可是尘缘未断。谩惆怅、华胥梦短。满怀幽恨，数点寒灯，几声归雁。
春暮过荥泽山下
陈以豫（清代）

夹路阴垂柳线长，流莺送客出山庄。惜无好梦留春住，愧有閒云笑我忙。

斜日渐描人影瘦，落花轻衬马蹄香。回头欲认停车处，谷口烟横暮色苍。
花犯·苔梅
王沂孙（宋代）

古婵娟，苍鬟素靥，盈盈瞰流水。断魂十里。叹绀缕飘零，难系离思。故山岁晚谁堪寄。琅玕聊自倚。谩记我、绿蓑冲雪，孤舟寒浪里。
三花两蕊破蒙茸，依依似有恨，明珠轻委。云卧稳，蓝衣正、护春憔悴。罗浮梦、半蟾挂晓，幺凤冷、山中人乍起。又唤取、玉奴归去，余香空翠被。
春词二十首 其八
李纲（宋代）

寂寂春林杜宇啼，劝人只道不如归。我今归思何须劝，借尔翩翻两翅飞。
玉楼春 张尔唯命寇白劝酒
曹溶（明代）

开筵喜近东篱节，撩乱黄蜂孤馆热。禁城宫漏已三催，未许丽人容易别。

霓裳著意明肌雪，北里声高心尚怯。恨经羌管一番吹，揉碎齐梁风与月。
留别所知
张方平（宋代）

雪拥归程朔吹寒，来时孤剑系征鞍。此行誓不忘知己，昨夜为公重一弹。
西江月（十二之一）
张伯端（宋代）

内药还同外药，内通外亦须通。丹头和合类相同。温养两般作用。

内有天然真火，炉中赫赫长红。外炉增减要勤功。妙绝无过真种。
小舟湖中夜归追和孟浩然夜归鹿门歌
陆游（宋代）

山光渐淡川气昏，急雨乱打荷叶喧。
小舟横掠湖边村，人家收网半闭门。
吾庐未见见堤树，舟人指点孤灯处。
蒲丛姑恶最可哀，冲雨飞鸣背人去。
聚远台
赵沨（金朝）

独上平台上，风云万里来。青山一尊酒，落日未能回。
蒋溥进所作塞外杂咏依韵和之 其七 地灶
弘历（清代）

朝晡惟是供炊用，增减非关设计深。拨草乍欣逢旧穴，烹鱼奚藉溉新鬵。

聃觚未易寻常踞，墨突休言不待黔。移顿莫教轻掩弃，即看昔制乃资今。
虎溪三笑图
完璞琦公（明代）

境缘心妄起，心悟境自忘。
三老同一笑，物我两茫茫。
月照清溪水，风散白莲香。
无端一笑已，千古笑何长。
暗香·停云望极
彭子翔（宋代）

停云望极。问秀溪何似，英溪风月。劫火灰飞，又见雕檐照寒碧。何事归来归去，似熙载、江南江北。还又向、殊乡初度。故乡人，却为客。是则。家咫尺。不是有、莼羹鲈鳓堪忆。从心时节。消得山阴几双屐。莫把放翁笑我，又似忆、平泉花石。篱菊老，梅枝亚，不归怎得。
洞庭秋月图
贡性之（元代）

一天秋水浩无涯，短苇萧萧泊暮槎。知是夜凉明月出，解将雁影落平沙。